Diari Oficial de la Generalitat Valenciana


Sumari del DOGV 8168, del 13-11-2017 (2017/9266)

Informe ambiental i territorial estratègic de la modificació puntual del PGOU relativa a la nova redacció de l'article 5.98.1 de les normes urbanístiques del PGOU. Expedient número 1521/2017.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8168

Data del DOGV
:   13-11-2017

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2017/9266


Data del document
:   18-10-2017

Organisme emissor
:   Ajuntament d'Alcalà de Xivert

Tipus de document
:   Anunci

Descriptors 

:   * Alcalà de Xivert
    * pla d'urbanisme
    * administració local

Informe ambiental i territorial estratègic de la modificació puntual del PGOU relativa a la nova redacció de l'article 5.98.1 de les normes urbanístiques del PGOU. Expedient número 1521/2017. [2017/9266]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, es fa públic el següent informe ambiental i territorial estratègic, acordat per la Junta de Govern Local en sessió celebrada el 4 d'octubre de 2017:  
5. Expedient núm. 1521/2017. Emissió informe ambiental i territorial estratègic favorable en el procediment de la modificació puntual del PGOU relativa a la nova redacció de l'article 5.98.1 de les normes urbanístiques del PGOU.  
Vista la proposta del regidor delegat d'Urbanisme, de data 28 de setembre de 2017, que diu:  
  
Antecedents  
L'Ajuntament d'Alcalà de Xivert, a la vista de les sol·licituds formulades per l'Associació Empresarial de Turisme de Castelló, o l'Associació Provincial d'Empresaris d'Hostaleria i Turisme de Castelló (Ashotur), perquè es modifique la normativa reguladora de l'abocament de fums procedents de l'activitat hostalera (bars, restaurants, etc.), per fatxades a via pública, a pati d'illa de cases o celobert, va redactar d'ofici la documentació necessària per a la tramitació d'una modificació puntual del Pla general d'ordenació urbana, del municipi d'Alcalà de Xivert.  
Posteriorment, en sessió ordinària celebrada pel Ple de l'Ajuntament el dia 31 de maig de 2017, consta l'adopció, entre altres, d'acord d'aprovació d'inici de procediment d'avaluació ambiental i territorial per a la modificació puntual del PGOU, relativa a la nova redacció de l'article 5.98.1 de les normes urbanístiques, del PGOU, de conformitat amb el que disposa l'article 50 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, per mitjà de la remissió a l'òrgan ambiental i territorial municipal (Junta de Govern Local), de la documentació redactada pels serveis tècnics municipals, a fi que realitze les consultes a les administracions públiques afectades i a persones interessades de conformitat amb l'article 51.1 LOTUP, els que hauran de pronunciar-se en el termini màxim de 45 dies hàbils des de la sol·licitud d'informe.  
  
En data 7 de setembre de 2017, els serveis tècnics municipals entenen que la documentació presentada és prou per a la identificació i valoració de possibles efectes en el medi ambient, si bé s'estima adequat analitzar el possible contingut de les alternatives del pla que es proposa amb el resultat que després es dirà.  
  
Normativa aplicable  
L'avaluació ambiental estratègica és l'instrument de prevenció establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics.  
La dita directiva s'incorpora a l'ordenament jurídic espanyol mitjançant Llei 21/2013, de 9 de desembre, d'avaluació ambiental, i al dret autonòmic valencià mitjançant Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana.  
  
En l'àmbit estatal, el Reial decret 7/2015, de 30 d'octubre, pel qual s'aprova el text refós de la Llei del sòl i rehabilitació urbana, estableix en l'article 22. Que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
Planejament vigent  
El Pla general d'ordenació urbana del municipi d'Alcalà de Xivert va ser aprovat definitivament el 8 de juliol de 1998, mitjançant acord de la Comissió Territorial d'Urbanisme.  
Documentació presentada  
La documentació presentada, que ha sigut redactada d'ofici pels serveis tècnics municipals, ha consistit en:  
- Part sense eficàcia normativa: antecedents, memòria informativa i justificativa i document inicial estratègic.  
- Part amb eficàcia normativa: nova redacció de l'article 5.98.1 de les normes urbanístiques del PGOU  
La dita documentació ha sigut completada amb l'anàlisi de les alternatives del pla que es proposa.  
  
Objecte i justificació  
L'article 5.98 de les normes urbanístiques, del Pla general d'ordenació urbana d'Alcalà de Xivert, aprovat definitivament per acord de la Comissió Territorial d'Urbanisme de Castelló el 8 de juliol de 1998, arreplega que «queda expressament prohibida l'eixida de fums de bars i restaurants per fatxades a via pública, a pati d'illa de cases o a celobert».  
En el municipi d'Alcalà de Xivert-Alcossebre hi ha edificis i construccions executats sense solució tècnica per a l'extracció de fums dels locals comercials pel terrat. I el propi enginyer tècnic municipal ha assenyalat que «per a poder realitzar l'abocament de fums de cuines industrials a fatxades serà preceptiu dur a terme la corresponent modificació puntual del PGOU».  
  
Això impedeix el normal desenvolupament en els dits locals comercials d'activitats terciàries i/o d'oci (restaurants, bars, i ús hostaler en general), la qual cosa no pareix el més adequat tenint en compte, a més, que existeix en l'actualitat maquinària apta per al tractament de fums procedents de cuines industrials, que evita les molèsties i els possibles problemes de seguretat i salubritat que aquestes generen.  
Per tant, l'objecte de la modificació és revisar la regulació de l'article 5.98.1 (S) del PGOU, en el que s'ha referit a la dita prohibició, per a incloure supòsits que, de manera excepcional, i prèvia verificació del compliment dels condicionants, si és el cas, la nova normativa preveja, puga autoritzar-se l'abocament de cuines industrials a fatxades a via pública, pati d'illa de cases o celobert.  
L'àmbit afectat és el sòl urbà que en les seues diferents qualificacions compatibilitza els usos terciaris i residencials, sense modificar els usos permesos o prohibits per aquestes.  
La dita modificació comprén únicament determinacions del tipus detallat, de conformitat amb l'article 35.1.d LOTUP: «L'ordenació detallada s'estableix com a desenvolupament de l'ordenació estructural i contindrà les determinacions següents: d) La regulació detallada dels usos del sòl de cada subzona...»  
El document inicial estratègic que conté la memòria presentada conclou que a causa de l'objecte de la modificació no s'estima que aquesta tinga efectes sobre el medi ambient, i que, a la vista del diagnòstic de la situació del medi ambient, els efectes previsibles de la modificació en aquest, i la nul·la incidència en l'ETCV, podem afirmar que es tracta d'una modificació menor del pla, per la qual cosa d'acord amb l'article 46.3 de la LOTUP i amb el que així mateix resulta de l'annex VIII de la llei, ha de tramitar-se pel procediment previst per la Llei 5/2014, per a la tramitació dels plans no subjectes al procediment ordinari d'avaluació ambiental i territorial estratègica.  
Finalment, atés que la nova redacció de l'article 5.98.1 de les normes urbanístiques, del PGOU, per la proposta del pla exigeix la necessitat de presentar una memòria justificada, subscrita per tècnic competent, i degudament visada, garanteix la incorporació i adopció de les mesures que en cada cas s'estimen convenients i necessàries per a pal·liar possibles efectes negatius generats com a conseqüència de l'extracció de fums, sense perjudici de la potestat d'inspecció de les administracions públiques en el seguiment i compliment dels condicionants i normativa en el desenvolupament de les activitats que s'autoritzen i que resulten afectades per la modificació del pla.  
Quant a l'anàlisi d'alternatives, es plantegen 3 alternatives:  
Alternativa 0. Mantindre l'ordenació tal com està en l'actualitat, suposaria donar continuïtat a la problemàtica existent a què s'han referit distintes associacions empresarials, el que no pareix el més adequat, tenint en compte d'una banda, el caràcter eminentment turístic del municipi d'Alcalà de Xivert - Alcossebre, i l'obligació de les administracions públiques de remoure els obstacles per a la vida dels ciutadans i les empreses, i de facilitar la llibertat individual i el desenvolupament de la iniciativa personal i empresarial, i d'una altra, l'existència de mecanismes que permeten donar solució tècnica a aquesta pal·liant els possibles efectes negatius generats com a conseqüència de l'extracció de fums.  
  
Alternativa 1. Modificar l'article 5.98.1 de les normes urbanístiques, del PGOU, en el sentit de permetre l'eixida de fums de bars i restaurants per fatxades a via pública, a pati d'illa de cases o a celobert, amb caràcter general.  
Aquesta alternativa no resulta viable ja que hi ha el risc que amb la finalitat de resoldre una problemàtica, la posada en marxa del pla comporte altres al preveure com a regla general una solució tècnica que ha de ser excepcional per existir altres amb menor impacte, i donada la falta de condicionants i requisits tècnics per al control de l'autorització d'instal·lacions d'extracció de fums.  
Alternativa 2. Modificar l'article 5.98.1 de les normes urbanístiques, del PGOU, en el sentit de permetre l'eixida de fums de bars i restaurants per fatxades a via pública, a pati d'illa de cases o a celobert, amb caràcter excepcional, i subjecta al compliment dels requisits tècnics que s'estimen necessaris tant per a previndre, reduir o minimitzar qualsevol possible impacte negatiu, com per a facilitar el seguiment i control per part de l'administració.  
Analitzades les tres possibilitats, aquesta última, l'alternativa 2 es considera la més idònia, ja que aporta una solució específica a la problemàtica descrita, minimitzant qualsevol possible impacte negatiu.  
  
Consultes realitzades  
L'òrgan ambiental és l'Ajuntament d'Alcalà de Xivert, en concordança amb el que estableix l'article 48.c de la LOTUP, en la redacció de l'article 115 de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat.  
  
Tenint en compte l'anterior, per tractar-se d'ordenació detallada, per afectar, a més, a competències que li són pròpies al municipi, com són la protecció del medi ambient (art. 25.2.f LRBRL), la protecció de la salubritat pública (art. 25.2.h LRBRL), i l'ordenació, gestió, execució i disciplina urbanística (art. 25.2.d LRBRL), i perquè s'estima que no hi ha una altra administracions pública o organisme les competències o béns demanials de la qual puguen resultar afectades per la proposta, les consultes s'han realitzat als tècnics i departaments del propi ajuntament.  
  
  
Identificació i valoració de possibles efectes sobre el medi ambient  
  
D'acord amb el que s'ha estipulat en l'article 46.3 de la LOTUP, l'òrgan ambiental determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, prèvia consulta a les administracions públiques afectades a què es refereixen els articles 48.d i 51.1 de la LOTUP.  
Vist l'informe emés per l'enginyer tècnic municipal i l'arquitecte tècnic municipal, en relació al document inicial estratègic i a la proposta de modificació puntual relativa a l'article 5.98 de les normes urbanístiques del PGOU, d'Alcalà de Xivert, en el qual s'analitza la problemàtica sobre la qual s'actua i els condicionants tècnics i estètics que han de tindre's en compte per a autoritzar l'extracció de fums procedents de cuines de restauració a fatxades a via pública o patis interiors i exteriors.  
  
  
Activitats i paisatge  
En data 26 de setembre de 2017, per part del Departament d'Activitats i Urbanisme, de l'Ajuntament d'Alcalà de Xivert, s'ha emés l'informe següent:  
  
«Juanfran Rodríguez Claramonte, enginyer tècnic industrial i José Vicente Brisach Claramonte, arquitecte tècnic al servici de l'Ajuntament d'Alcalà de Xivert - Alcossebre, proposen els següents condicionants tècnics i estètics en les instal·lacions d'extracció de fums procedents de cuines de restauració (bars, cafeteries i restaurants exclusivament: exceptuant xurreries o semblants), a fatxades o patis interiors i exteriors.  
  
1. L'abocament únicament es podrà realitzar a vies públiques amb una amplària mínima de set metres (7 m) i a patis interiors o exteriors en què es puga inscriure una circumferència de deu metres (10 m) com a mínim totalment lliure d'obstacles.  
2. El sistema d'evacuació de fums comptarà com a mínim:  
Sistema de filtratge mecànic.  
Sistema de filtratge humit amb condensador de greixos.  
Sistema de filtratge electrostàtic.  
Generador d'ozó.  
Turbina extractora.  
Circuit tancat de cabal d'aire.  
Evacuació a l'exterior.  
La campana extractora disposarà de sistema d'extinció automàtic d'incendis.  
O qualsevol altre sistema semblant que garantisca les mateixes prestacions que el descrit.  
Siga quina siga la disposició del sistema d'evacuació, aquest disposarà com a mínim de 6 filtres.  
3. El volum d'aire evacuat pel sistema serà com a màxim de 0,83 m³/s.  
4. La reixeta d'extracció distarà com a mínim tres (3) metres de qualsevol finestra, buit o terrassa situada tant en el pla vertical com horitzontal.  
Mentre que l'altura de la part inferior de la reixeta respecte de la vorera, via pública, etc. serà de 3 metres com a mínim.  
Les reixetes podran regular l'eixida dels fums entre 0º i 45º respecte del pla horitzontal sobre el qual se situen.  
5. Les empreses titulars d'aquestes instal·lacions comptaran amb un llibre de manteniment en què s'anotaran les revisions periòdiques realitzades per empreses instal·ladores especialitzades. Una vegada a l'any, com a mínim, es realitzarà la neteja i el canvi de filtres; la dita revisió estarà certificada per organisme de control autoritzat.  
6. La documentació relativa a la instal·lació estarà a disposició dels serveis tècnics de l'Ajuntament en qualsevol moment.  
7. Per a la instal·lació dels dits sistemes s'haurà d'aportar a l'Ajuntament:  
Memòria ambiental firmada per tècnic competent en què es descriga el sistema de filtració a realitzar, els equips productors de fums, olors i gasos (indicant característiques, dimensions, consums, ubicació, etc.), les característiques tècniques i eficàcia dels diferents filtres i es justifique la repercussió al medi ambient així com les condicions tècniques indicades anteriorment.  
Pla de planta i secció de la cuina amb indicació de les diferents instal·lacions i justificació de les condicions indicades.  
Plans de detall del sistema d'extracció, amb indicació de les parts accessibles per a comprovació i neteja.  
Qualsevol altra documentació no indicada anteriorment que siga procedent per a descriure i justificar la instal·lació a realitzar.  
Justificació de la impossibilitat de realitzar l'evacuació de fums a coberta en les condicions indicades en l'article 5.98 del PGOU, així com el que s'ha indicat en CTE.  
Abans de la posada en funcionament s'aportarà:  
Certificat de muntatge de l'empresa instal·ladora especialitzada.  
Certificat del funcionament correcte i manteniment de la instal·lació emés per OCA.  
Auditoria acústica de la repercussió de l'activitat sobre via pública, veïns contigus, patis interiors i exteriors, etc.  
Contracte de manteniment amb empresa especialitzada.  
Document que acredite la legalització de la instal·lació davant de qualsevol organisme sempre que siga procedent.  
8. El funcionament incorrecte de les instal·lacions, la falta de manteniment o la inexistència de contracte de manteniment amb empresa especialitzada, o la falta de qualsevol documentació indicada, serà motiu de la revocació de la llicència sense dret a indemnització de cap tipus i sense perjudici de les sancions que pogueren imposar-se per eixe motiu.  
9. Al tractar-se de condicionants mínims, l'ajuntament els podrà modificar d'acord amb qualsevol normativa que els siga aplicable i els faça més restrictius.  
10. Quant a impacte estètic de la instal·lació se seguiran les indicacions del PGOU, garantint adequadament la integració paisatgística.  
  
11. Aquestes instal·lacions únicament es podran dur a terme en bars, cafeteries i restaurants, exceptuant xurreries o semblants.»  
Conclusions  
Segons estableix l'article 51.2.b de la LOTUP, d'acord amb els criteris de l'annex VII d'aquesta llei, la modificació puntual no estableix el marc per a projectes i altres activitats subjectes a avaluació d'impacte ambiental; no influeix en altres plans o programes; no té incidència en el model territorial vigent en el municipi, no afecta elements del patrimoni natural ni cultural; afecta exclusivament el sòl urbà, incidint únicament en les determinacions que regula el seu règim de gestió, ús i edificació, per la qual cosa no s'incrementarà la demanda de recursos renovables o no renovables respecte al pla general aprovat, i en conseqüència la modificació proposada no presentarà afeccions sobre el medi ambient.  
  
Pel que, tenint en consideració els informes emesos i l'avaluació realitzada, es pot concloure que el procediment d'avaluació ambiental simplificada és prou per a determinar que la proposta de la modificació puntual del PGOU relativa a la nova redacció de l'article 5.98.1 de les normes urbanístiques, del PGOU, no presenta efectes significatius sobre el medi ambient.  
  
Òrgan competent  
La competència en matèria d'avaluació ambiental i territorial estratègica no està assignada a cap òrgan per la Llei reguladora de bases de règim local; no obstant això, com que l'aprovació dels plans urbanístics correspon al Ple segons el que disposa l'article 22.2.c LRBRL, resulta convenient que l'avaluació ambiental es realitze per un altre òrgan municipal que en el present cas resulta ser la Junta de Govern per correspondre-li la dita atribució, segons Decret núm. 217 de data 15 de juny de 2015, en virtut del qual es deleguen atribucions en aquesta.  
  
A la vista del que s'ha exposat, i de l'informe emés pel TAE d'Urbanisme, als membres de la Junta de Govern Local, eleve la següent proposta d'acord:  
  
Primer. Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del PGOU relativa a la nova redacció de l'article 5.98.1 de les normes urbanístiques, del PGOU, d'acord amb els criteris de l'annex VIII de la LOTUP, per no tindre efectes significatius sobre el medi ambient, corresponent continuar la tramitació d'aquesta d'acord amb la seua normativa sectorial.  
  
Segon. De conformitat amb el que preveu l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el DOGV, no s'haguera procedit a l'aprovació de la modificació puntual en el termini màxim de 4 anys des de la seua publicació.  
  
  
Tercer. Publicar l'acord que s'adopte en el DOGV de conformitat amb el que preveu l'article 57.1 LOTUP.  
  
Quart. Contra la present resolució, atés que no és un acte definitiu en via administrativa, no es pot interposar cap recurs, sense perjudici dels que, si és el cas, siguen procedents en via judicial contenciosa administrativa davant de la disposició de caràcter general que haguera aprovat el pla, o bé, sense perjudici dels que siguen procedents en via administrativa davant de l'acte, si és el cas, d'aprovació del pla. Sense perjudici que els interessats puguen exercitar, si és el cas, qualsevol altre que estimen procedent.  
  
El president sotmet a votació la proposta, la qual s'aprova per unanimitat.  
  
Alcalà de Xivert, 18 d'octubre de 2017.- L'alcalde: Francisco Juan Mars.